Ankestyrelsen har valgt ikke at anke den dom, Vestre Landsret afsagde i september, hvor han fik medhold i, at hans hjerneskader efter Strandby-ulykken i 2014 var en arbejdsskade.

Sagen har været undervejs i syv år, og nu ser det ud til, at den kan få sin ende. For en måned siden afgjorde Vestre Landsret, at den hjerneskade, Erik Schack har pådraget sig i forbindelse med en ulykke i Strandby, hvor han var ambulanceredder, er en arbejdsskade. Ankestyrelsen har efterfølgende haft en måned til at vurdere, om de ville anke dommen, men det har den valgt ikke at gøre. Det oplyser formand for 3F Midtvendsyssel Per Kjeldsen lørdag formiddag til TV2 Nord. - Der er ingen tvivl om, at afgørelsen er kæmpestor. Vi har måttet gå at nedtone begejstringen, indtil vi fik endelig besked om, at sagen ikke blev anket, og den besked fik vi først sidst på ugen, siger Per Kjeldsen. Ikke i tvivl om, at han får erstatning Sagen skal nu behandles som en arbejdsskadesag i Arbejdsmarkedets Erhvervssikring, der tager sig af arbejdsskadesager. - Jeg er ikke i tvivl om, at han får noget erstatning, men mere i tvivl om, hvor meget det giver. Der er noget juristeri fortsat, men det er ikke noget, der bekymrer mig, siger Per Kjeldsen og fortsætter: - Da han har fået sin førtidspension, er der ikke tvivl om, at der er erhvervsevnetab, men der kan så være tvivl om procenterne. Her kan du få et overblik over alle artikler, TV2 Nord har skrevet om Erik Schack